Torsten Schack Pedersen (V), 2008-01-08:
Ligesom det foregående forslag er dette lovforslag en opfølgning på en række afgørelser ved EF-Domstolen, nye EU-regler og en række mindre justeringer.
Først og fremmest følger lovforslaget op på den såkaldte Cimber Air-dom fra 2004, hvor de danske momsregler for leverancer af fly og flydele blev kendt direktivstridige.
For at sikre overholdelsen af direktivet vil momsfritagelsen for leverancer af fly til private og almindelige erhvervsvirksomheder blive ophævet.
Der er vel ingen, som har læst de 304 sider høringssvar, der kan være i tvivl om, at særlig ophævelsen af momsfritagelsen gav anledning til en del røre, da forslaget blev sendt i høring.
Bl.a. har flyskoler, som ikke har mulighed for at modregne momsen, været kritiske.
For at imødegå denne indsigelse er der medtaget en overgangsbestemmelse på 2 år, således at elever på flyskoler kan færdiggøre deres uddannelse under de hidtil gældende momsregler, men således at overgangsbestemmelsen naturligvis gælder fuldt ud i de 2 år.
Ligeledes lægges der op til en fortsat momsfrihed for leverancer af private fly i 2008, således at allerede indgåede kontrakter kan gennemføres med de nuværende regler. Forslaget indeholder også en ændring af reglerne om salg mellem såkaldt interesseforbundne parter, populært omtalt som kantinemomsen.
I dag er der mulighed for at opnå en momsmæssig medfinansiering af bl.a. kantinemad til medarbejderne på en virksomhed, hvis virksomheden giver tilskud til at sænke salgsprisen.
Med forslaget her vil det naturligvis fortsat være muligt for virksomhederne at give tilskud til kantinedrift for mad til deres medarbejdere, men momsreglerne vil ikke kunne være med til at give en rabat på denne prisnedsættelse.
Så forslaget skal rette op på en utilsigtet anvendelse af momsreglerne.
Det er også noget, der har påkaldt sig opmærksomhed i høringsfasen, og forslaget er præciseret, således at afgiftsgrundlaget ved leverancer mellem interesseforbundne parter er leverancens normalværdi, hvis den faktiske salgspris er fastsat så lavt, at den er under indkøbs- eller fremstillingsprisen.
Virksomhederne kan gøre brug af mulighederne for bindende svar for at sikre, at ordningen er i overensstemmelse med reglerne.
Desuden indeholder det foreliggende forslag en udvidelse af den omvendte betalingspligt for ydelser leveret til danske virksomheder af udenlandske selskaber.
Det er et forslag, der har til formål at begrænse momssvig.
Det vil naturligvis være en belastning for de erhverv, som ikke længere vil kunne opnå en afgiftsfritagelse.
Derimod er der endnu ikke fundet en kompensationsordning for private busvognmænd, men ved at gøre brug af bestemmelserne om sociale forpligtelser kan der dog åbnes op for en løsning.
I Venstre vil vi opfordre regeringen til at forfølge denne mulighed for at kompensere private busvognmænd, og jeg kan forstå, at der allerede er sat noget i gang.
Endelig er der en reduktion i vandafgiftslovens godtgørelsessatser for en række erhverv, sidstnævnte med henblik på også at imødekomme Kommissionens krav til den eksisterende ordning.
Alt i alt er der tale om et omfattende lovforslag, som på en række områder bringer de danske regler i overensstemmelse med EU-retten og EU-direktiverne.
Lige så vel som vi i Danmark er meget opmærksomme, når der er andre lande, der har regler, der favoriserer deres nationale virksomheder og interesser eller yder statsstøtte på den ene eller den anden måde, må vi naturligvis også sørge for, at danske regler lever op til de samme principper, og ligesom vi i Venstre altid er klar til at lukke huller eller forhindre utilsigtet brug af skattereglerne, gør vi det også her.
Vi kan derfor støtte det omfattende forslag.